Document ID: 31984L0642

ΟΔΗΓΙΑ ΤΟΥ ΣΥΜΒΟΥΛΙΟΥ της 11ης Δεκεμβρίου 1984 περί τροποποιήσεως της οδηγίας 71/118/ΕΟΚ περί των υγειονομικών προβλημάτων στον τομέα των συναλλαγών νωπών κρεάτων πουλερικών
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 43 και 100,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι η Επιτροπή πρότεινε στο Συμβούλιο την τροποποίηση ορισμένων διατάξεων της οδηγίας 71/118/ΕΟΚ του Συμβουλίου της 15ης Φεβρουαρίου 1971 περί των υγειονομικών προβλημάτων στον τομέα των συναλλαγών νωπών κρεάτων πουλερικών (4), όπως τροποποιήθηκε τελευταία από την οδηγία 84/186/ΕΟΚ (5)- ότι πρέπει να παραταθούν οι παρεκκλίσεις του άρθρου 14 παράγραφος 2 και του άρθρου 16α στοιχείο α) της οδηγίας 71/118/ΕΟΚ υπό την επιφύλαξη μεταγενέστερης επανεξέτασης-
ότι, εξάλλου, στις 14 Φεβρουαρίου 1979 διαβιβάστηκε στο Συμβούλιο πρόταση της Επιτροπής για την επέκταση της χρησιμοποίησης της μεθόδου ψύξεως στα σφάγια που προορίζονται για το εμπόριο υπό κατάσταση ψύξεως,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 71/118/ΕΟΚ τροποποιείται ως εξής:
1. Το άρθρο 14 παράγραφος 2 αντικαθίσταται από το εξής κείμενο:
"2. Εντούτοις, όσον αφορά τα σφάγια που λαμβάνονται και προορίζονται για το εμπόριο στο έδαφός τους, επιτρέπεται στα κράτη μέλη να χορηγούν, στις εγκαταστάσεις που θα το ζητήσουν, παρεκκλίσεις από την παράγραφο 1.
Τα κράτη μέλη, τα οποία κάνουν χρήση των παρεκκλίσεων που προβλέπονται στο πρώτο εδάφιο, δεν μπορούν να αρνηθούν την εισαγωγή στο έδαφός τους κρεάτων πουλερικών, τα οποία έχουν ληφθεί στα άλλα κράτη μέλη υπό τους αυτούς όρους."
2. Στο άρθρο 14α παράγραφος 3, η ημερομηνία "31 Δεκεμβρίου 1978" αντικαθίσταται από την ημερομηνία "1η Ιανουαρίου 1986".
3. Στο άρθρο 16α στοιχείο α), η τρίτη περίπτωση αντικαθίσταται από το εξής κείμενο:
"- παρέκκλιση από τις διατάξεις για τη σφαγή και τον εκσπλαχνισμό που προβλέπονται στο κεφάλαιο V του παραρτήματος I για την παραγωγή πουλερικών μερικώς εκσπλαχνισμένων ή μη εκσπλαχνισμένων.
Το Συμβούλιο, με την ευκαιρία της επανεξέτασης που προβλέπεται στο άρθρο 16β, θα εξετάσει τις προϋποθέσεις υπό τις οποίες τα κρέατα που αναφέρονται στο πρώτο εδάφιο θα μπορούν να γίνουν δεκτά κατά τις ενδοκοινοτικές συναλλαγές."
4. Παρεμβάλλεται το ακόλουθο άρθρο:
"Άρθρο 16β
Πριν από τις 15 Αυγούστου 1986, το Συμβούλιο, αποφασίζοντας με ειδική πλειοψηφία μετά από πρόταση της Επιτροπής, θα προβεί σε επανεξέταση των παρεκκλίσεων που προβλέπονται στα άρθρα 14 παράγραφος 2 και 16α στοιχείο α) και θα αποφασίσει για τις προτάσεις που αναφέρονται στο άρθρο 14α παράγραφος 2. Η επανεξέταση των παρεκκλίσεων θα γίνει με βάση έκθεση της Επιτροπής συνοδευόμενη, ενδεχομένως, από προτάσεις που θα λάβουν υπόψη τα πορίσματα των διεξαγομένων επιστημονικών μελετών για τις εγγυήσεις που προσφέρονται από αυτό το είδος παραγωγής."
Άρθρο 2
Τα κράτη μέλη θέτουν σε ισχύ τις απαραίτητες νομοθετικές, κανονιστικές και διοικητικες διατάξεις για να συμμορφωθούν με την παρούσα οδηγία το αργότερο στις 31 Δεκεμβρίου 1984. Ενημερώνουν αμέσως σχετικά την Επιτροπή.
Άρθρο 3
Η παρούσα οδηγία απευθύνεται στα κράτη μέλη.
Βρυξέλλες, 11 Δεκεμβρίου 1984.

Labels: 0
3
17